Kleuter beseer toe leeu deur heining grypEen van die Weltevrede-leeuplaas se leeuwyfies wat ‘n kleuter beetgekry het. (Foto: Margaritha Hulscher) ŉ Kleutermeisie ontvang hospitaalbehandeling nadat ŉ leeu by die Weltevrede-leeuplaas tussen Sasolburg en Heilbron haar gister deur ŉ draad beetgekry het. Die kleuter en haar ouers was deel van ŉ begeleide toer toe die voorval plaasgevind het. “Dit was terrible. ŉ Helse skok. Die kind was vol bloed. Al die ander kinders het begin huil,” het Claudia Hulscher, wat saam met haar ma, Margaritha, en dogtertjie Zeva (5) op dieselfde toer was, aan Maroela Media gesê. Hulscher het gesê ŉ toergids het die groep by ŉ kamp met ŉ leeuwelpie ingeneem, toe die gids die besoekers gewaarsku het dat daar ‘n leeu in die kamp agter hulle is. “Nie tien sekondes later nie het die leeu opgespring,” het Hulscher gesê. Die leeu het die man glo deur die heining beetgekry en die leeuwyfie het sy dogtertjie, glo omtrent drie jaar oud, aan die kop gegryp. “Die leeu wou nie die kind se kop laat gaan nie. Die arme ma het ingespring, die leeu met die vuis geslaan en geskreeu ‘los my kind’,” het Hulscher gesê. Hulscher het vertel nog een van die besoekers het gehelp om die leeu te verwilder. “Dit was ŉ ongeluk. ŉ Mens skrik so groot dat jy half stomgeslaan is. Die skok tref jou ná die tyd. Jy vergeet nie wat jy sien nie,” het sy gesê. Charlene van Wyk, bestuurder van die leeuplaas, het gesê hulle betreur die voorval. Sy het gesê daar is oral op die perseel waarskuwingsborde wat besoekers maan dat die diere wild is, wat mense vra om versigtig te wees en watter reëls om op die plaas te volg. Toergidse wat besoekers op begeleide staptogte deur die kampe neem, waarsku besoekers ook deurlopend om versigtig te wees en veiligheidsmaatreëls te gehoorsaam. Besoekers word onder meer gemaan om minstens ŉ meter weg van die kampheinings te staan en nie te hardloop of te skree nie. Dit is die tweede keer die afgelope week dat ŉ besoeker aan die plaas beseer word nadat ŉ leeu hulle beetgekry het. Woensdag is ŉ man beseer toe hy voor ŉ heining gebuk het sodat iemand ŉ foto van hom voor die leeukamp kan neem. Volgens Van Wyk het die persoon verskeie krapmerke opgedoen en is hy self na ŉ dokter toe om behandeling te ontvang. Oor gister se voorval het Van Wyk het gesê hulle wens die kind spoedige beterskap toe en sal haar gesin sover moontlik bystaan. Volgens haar is die kind steeds in die hospitaal, waar sy onder meer vir tekens van infeksie dopgehou word. “Ons bid vir die klein meisietjie,” het Van Wyk aan Maroela Media gesê. Die plaas het nege leeus, waaronder twee jong welpies.